PROTIMONOPOLNÝ   ÚRAD   SLOVENSKEJ  REPUBLIKY

	ROZHODNUTIE

Číslo: 2004/ZK/1/1/176                                                       Bratislava  22.septembra 2004

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom dňa 31.03.2004 podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. na návrh podnikateľa UNICOM Export-Import, s.r.o., Pod Dráhami 16, 960 01 Zvolen, zastúpeného JUDr. Petrom Dlhopolčekom, advokátom, so sídlom Horná 51, 974 01 Banská Bystrica  vo veci možného porušenia § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spoločnosťou T.O.P. AUTO Bratislava, a.s. so sídlom Rožňavská 30, 821 04 Bratislava takto

r o z h o d o l :

podľa § 32  ods. 1 písm. c) zákona č.136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie zastavuje, pretože navrhovateľ v určenej lehote nevyhovel výzve úradu na odstránenie nedostatkov podania. 

Odôvodnenie:

	Na základe návrhu podnikateľa UNICOM Export-Import, s.r.o., Pod Dráhami 16, 960 01 Zvolen (ďalej len „UNICOM Export-Import, s.r.o.“), zastúpeného JUDr. Petrom Dlhopolčekom, advokátom, so sídlom Horná 51, 974 01 Banská Bystrica (ďalej len „právny zástupca“) začalo  dňa 31.03.2004 pod číslom 0066/OD/2004 na Protimonopolnom úrade Slovenskej republiky, odbore dohôd obmedzujúcich súťaž (ďalej len „úrad“), správne konanie vo veci možného porušenia § 4 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. spoločnosťou T.O.P. AUTO Bratislava, a.s. so sídlom Rožňavská 30, 821 04 Bratislava (ďalej len „T.O.P. AUTO Bratislava, a.s.“).

	Dňom 01.05.2004 pod č. 204/2004 Z.z.  nadobudla účinnosť novelizácia zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon“). Podľa § 44a ods. 2 zákona konania na úrade začaté pred dňom nadobudnutia účinnosti tohto zákona sa dokončia podľa ustanovení  tohto zákona, ak nie  je  v tomto zákone ustanovené inak.

	Spoločnosť T.O.P. AUTO Bratislava, a.s. je podľa výpisu z Obchodného registra Okresného súdu Bratislava 1, oddiel Sa, vložka číslo 1437/B zo dňa 01.07.1997 akciovou spoločnosťou, ktorej predmetom činnosti je, okrem iného, oprava motorových vozidiel, kúpa tovaru za účelom jeho predaja konečnému spotrebiteľovi (maloobchod) v rozsahu voľnej živnosti a kúpa tovaru za účelom jeho predaja iným prevádzkovateľom živností (veľkooobchod) v rozsahu voľnej živnosti.  

	Spoločnosť UNICOM Export-Import, s.r.o. je podľa výpisu z Obchodného registra Okresného súdu Banská Bystrica, oddiel Sro, vložka číslo 324/S zo dňa 26.02.1992 spoločnosťou s ručením obmedzeným, ktorej predmetom činnosti je, okrem iného, predaj motorových vozidiel, oprava a servis motorových vozidiel a predaj tovarov každého druhu, okrem drogistického tovaru a koncesovaných živností. 

	Podľa navrhovateľa 	spoločnosť T.O.P. AUTO Bratislava, a.s. porušila ustanovenie § 4 zákona tým, že vylúčila spoločnosť UNICOM Export-Import, s.r.o. zo svojho selektívneho distribučného systému na trhu náhradných dielov na osobné motorové vozidlá značky VOLVO.  Prílohu návrhu správneho konania tvorí výpoveď obchodnej zmluvy s názvom Dealerská A zmluva č.001/96 uzatvorenej medzi spoločnosťami T.O.P. AUTO Bratislava, a.s. a UNICOM Export-Import, s.r.o. dňa 01.01.1996. Výpoveď zmluvy má účinnosť ku dňu 01.10.2003.  

	Podľa § 19 zákona č. 71/1967 Zb. o správnom konaní v znení neskorších predpisov sa podanie účastníka konania posudzuje podľa jeho obsahu. Z podania musí byť zrejmé, kto ho podáva, akej veci sa týka a čo sa navrhuje. Nakoľko z  podania nebolo zrejmé, akej veci sa podanie týka, bola spoločnosť UNICOM Export-Import, s.r.o. listom zo dňa 25.05.2004 vyzvaná na doplnenie predmetného podania. V tomto liste bola upozornená na znenie § 4 ods.2 písm. a) zákona, podľa ktorého je dohoda podnikateľov každý ústny alebo písomný súhlasný prejav vôle jej účastníkov, ako aj iný súhlasný prejav vôle vyvodený z ich konania. Z uvedeného vyplýva, že úrad môže konať len v prípade konkrétnej dohody uzatvorenej medzi dvomi alebo viacerými podnikateľmi, pričom posudzuje mieru porušenia zákona všetkých zmluvných strán. 

	Listom zo dňa 18.06.2004, doručeným úradu dňa 21.06.2004, právny zástupca zaslal úradu vyjadrenie, ktorým poukazoval na rozhodovaciu prax Európskej komisie a Európskeho súdneho dvora v prípadoch odmietnutia vstupu do selektívneho distribučného systému. Obsahom citovaných rozhodnutí je posúdenie konania, ktoré je v rozpore s Článkom 81 Zmluvy o EÚ a preto tieto rozhodnutia nie sú záväzné pre rozhodovanie úradu. Nakoľko posudzovanie konania označeného v predmetnom podaní spadá pod právnu úpravu platnú v SR, môže úrad v konaní postupovať len v zmysle zákonov platných v SR. 

	Vzhľadom na to, že ani z doplňujúceho podania nebol zrejmý predmet konania, požiadal úrad  listami č. 4004/PMÚ SR/2004 zo dňa 27.07.2004 a č. 4260/PMÚ SR/2004 zo dňa 12.08.2004 opätovne o uvedenie, či predmetom tohto konania je dohoda uzatvorená medzi spoločnosťou UNICOM Export-Import, s.r.o.  a spoločnosťou T.O.P. Bratislava, a.s. pod názvom Dealerská A zmluva č.001/96 zo dňa 01.01.1996 alebo iná dohoda, ktorej účastníkom je spoločnosť T.O.P. AUTO Bratislava, a.s.

	Navrhovateľ správneho konania v určenej  lehote nevyhovel výzve úradu na odstránenie nedostatkov podania. 

		Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku.

               		 			

								 Ing. Ján Šufliarsky
                                                                        riaditeľ odboru dohôd obmedzujúcich súťaž

Rozhodnutie sa doručí:
-	JUDr. Peter Dlhopolček, advokát, Horná 51, 974 01 Banská Bystrica
-	T.O.P. AUTO Bratislava so sídlom Rožňavská 30, 821 04 Bratislava.